**ТЕХНИЧЕСКА СПЕЦИФИКАЦИЯ**

**ПРИЛОЖЕНИЕ 2 КЪМ ПУБЛИЧНА ПОКАНА С ПРЕДМЕТ**

**Схема и насоки за Национална мрежа от велосипедни маршрути, свързваща основни центрове на туристическото търсене и предлагане, и осъществяваща връзки и с националните мрежи на съседни държави**

Предмет на настоящата публична покана е разработването на *„Схема и насоки за Национална мрежа от велосипедни маршрути, свързваща основни центрове на туристическото търсене и предлагане, и осъществяваща връзки и с националните мрежи на съседни държави“*. Изпълнителят следва да разгледа територията на Република България в цялост, като изпълни следните задачи:

1. Да разработи методическа рамка за: идентифициране обектите на туристическото търсене в съответните категории; съставяне схема и насоки за Национална мрежа от велосипедни маршрути; идентифициране на „тесни“ места в мрежата от велосипедни маршрути; оценка на маршрутите, базирана на система от критерии; съставяне на пътна карта за преодоляване на „тесните“ места.

2. Да събере, систематизира и обработи изходни данни в следните категории:

Населени места, селищни образувания и пътна мрежа;

Утвърдени международни и национални туристически маршрути, в т.ч. и велосипедни;

Обекти на транспорта – жп гари, автогари, морски и речни гари, ключови спирки, интермодални транспортни възли и др.;

Природни обекти – национални, природни паркове и резервати; природни забележителности и феномени; водни обекти – реки, водопади, езера и язовири; плажове; карстови обекти; планински върхове;

Обекти на културата– археологически, исторически, архитектурни и др. паметници; музеи, религиозни и култови обекти и др.;

Развлекателни и спортни обекти – места за хранене, барове, кулинарни обекти; термални обекти;

Места за отдих и настаняване – хотели, къмпинги, къщи за гости, хостели и др.

Те трябва да послужат за основа на информационна база в географска информационна система (ГИС) и идентифициране на основните среди и обекти на туристическо предлагане и търсене.

3. Изготвяне първоначален вариант (чернова) на мрежа от национални маршрути. Тя трябва да бъде базирана на информационната основа, изградена в т.2 като предлага набор от национални маршрути, които свързват основните обекти и съсредоточия на обекти. Мрежата трябва да послужи за гръбнак, който позволява по-нататъшно развитие с маршрути от по-ниски нива – регионални, местни и др. Тя трябва да бъде интегрирана към утвърдени международни и национални туристически маршрути, в т.ч. и велосипедни, които преминават през територията на България.

4. Идентифициране на тесните места в две основни групи: а) тесни проходи без алтернативни трасета в планински райони или главни поречия; б) фрагментиран ландшафт и влошена свързаност между пътни участъци с множество на брой препятствия в равнинно-котловинни крайградски, крайселищни (курортни) и крайбрежни райони.

5. Извършване на оценка върху първоначалния вариант на маршрутната мрежа, базирана върху система от критерии. Методиката за подбор на критериите трябва да бъде разработена и представена в обхвата на задача 1.

6. Изготвяне на краен препоръчителен вариант на схема на Национална мрежа от велосипедни маршрути. Той трябва да включва тези маршрути, които покриват определените в Задача 5 критерии.

7. Изготвяне на пътна карта с насоки за подобряване на проводимостта през „тесни“ места от идентифицираните в Задача 4. Трябва да бъде разработен поне по един характерен възлов пример от групи а) и б) на съответната задача за всеки един от шестте района на планиране на България – Северозападен, Северен Централен, Североизточен, Югоизточен, Южен Централен и Югозападен, т.е. минимум 12 броя общо. Пътната карта следва да адресира преодоляване на пространствени, устройствени, функционални, транспортни, ландшафтни и други предизвикателства при прокарването на съответните маршрути. Предложенията следва да бъдат представени в единен темплейт.

8. Участие в събития за комуникиране на резултата със заинтересованите страни. Събитията ще бъдат организирани от Възложителя, като задачата на Изпълнителя ще бъде да представя и дава разяснения върху изготвените схема и насоки за Национална мрежа от велосипедни маршрути.

*В процеса на работа Изпълнителят трябва да се съобрази с информация за критерии насоки добри практики и методика които се разработват от партньорите в рамките на проекта Danube Cycle Plans, вкл. Guidelines to Define National Cycle Route Network (ПРИЛОЖЕНИЕ 1 към техническата спецификация).*

Задачите са групирани в следните етапи на работа:

Етап 1: Включва изпълнението на задача 1. Срокът за изпълнение на Етап 1 е 30.06.2021 г.

Етап 2: Включва изпълнението на задачи 2, 3 и 4. Срокът за изпълнение на Етап 2 е 31.12.2021 г.

Етап 3: Включва изпълнението на задачи 5, 6 и 7. Срокът за изпълнение на Етап 3 е 30.06.2022 г.

Етап 4: Включва изпълнението на задача 8. Срокът за изпълнение на Етап 4 е 31.12.2022 г.